DA Den Europæiske Unions Tidende CE 88/457

(2004/C 88 E/0469)

SKRIFTLIG FORESPØRGSEL E-3253/03

af Cristiana Muscardini (UEN) til Kommissionen

(3. november 2003)

Om: Den interne situation i Somalia, flygtninge og terrorisme

Den død, som adskillige somaliske flygtninge, hovedsagelig fra Mogadiscio, har lidt nær Italiens kyster som følge af sult, afsavn og drukning, leder tanken hen på de tusinder af somaliere, der siden 1991 har mistet livet i Det Indiske Ocean, Adenbugten og Det Røde Hav. Alle var de på desperat flugt fra et diktatur med tilknytning til den islamiske integralisme, som er ansvarlig for den kvindelige lægmissionær Tonellis og to britiske SOS-medarbejderes død, og som er repræsenteret ved terrororganisationer såsom al-Ittihad og al-Islah.

Præsident ad interim Salad Hassan, hvis mandat udløb for flere måneder siden, og som ifølge listen over internationale terrororganisationer er leder af al-Islah, har forladt Nairobi-konferencen, som har varet i over et år. Det forlyder, at han har krævet annullering af alt, hvad repræsentanterne for de somaliske stater er blevet enige om i Nairobi i nærværelse af internationale observatører, og i stedet igen foreslået afholdelse af en forsoningskonference i Mogadiscio, en by, som somalierne flygter fra, også med risiko for at gå døden i møde.

Præsidenten for den nationale overgangsregering har udsendt et opråb mod de somaliske ledere, der til kenyanerne og amerikanerne angiver »islamiske brødre«, der er beskyldt for terrorisme, og har anmodet om frigivelse af 8,5 mio. dollars tilhørende det finansielle netværk al-Barakat med påstand om, at der er tale om private midler, herunder hans egne.

I Somalia fortsætter mordene på og henrettelserne af militsfolk, der gør oprør mod integralismen og terrorismen, og det ser ud til, at al-Barakats nummer et, Jumale, som er blevet udvist af De Forenede Arabiske Emirater, er med i den »nye koalition« i Mogadiscio. Kan Kommissionen på baggrund af ovenstående oplyse:

1. om den vil gøre en energisk diplomatisk indsats for at gennemføre Nairobi-konferencen med det formål at sikre, at Somalia får en forbundsregering, der tager de nødvendige initiativer til at organisere demokratiske valg?

2. om den vil engagere sig aktivt i udryddelsen af terrorisme og isoleringen af dem, der i alle disse år på mere eller mindre åbenlys vis har accepteret og beskyttet terrorgrupper med tilknytning til al-Qaeda, som bl.a. var ansvarlige for attentaterne i Nairobi, Dar-es-Salaam og Mombasa?

3. om den på egen hånd eller i samarbejde med De Forenede Nationer vil iværksætte en plan for humanitær bistand til befolkningen?

Svar afgivet på Kommissionens vegne af Poul Nielson

(12. december 2003)

Kommissionen har siden starten i oktober 2002 aktivt støttet den fredskonference, der bliver afholdt af Den Mellemstatslige Organisation for Udvikling (IGAD) i Kenya. Kommissionen har ydet et væsentligt finansielt bidrag til processen (5,6 mio. EUR) og er med i den internationale observatørgruppe, der er til stede ved konferencen.

Kommissionen har også deltaget i flere af EU-trojkaens missioner, på forskellige niveauer, som har til formål at henlede vigtige internationale aktørers opmærksomhed på situationen i Somalia og kraftigt opfordre dem til at støtte IGAD's fredsforhandlinger.

Retsgrundlaget for den europæiske kamp mod terrorisme, som er et prioriteret politisk mål for EU, er at finde i den såkaldte tredje søjle, nemlig i bestemmelserne om politisamarbejde og retligt samarbejde i kriminalsager. Inden for rammerne heraf har Kommissionen fremlagt flere forslag, der skal lette politisamarbejdet og det retlige samarbejde, herunder en europæisk arrestordre og en fælles definition af terrorisme. Desuden har Kommissionen sammen med medlemsstaterne spillet en aktiv rolle i kampen mod finansiering af terrorisme, herunder med gennemførelsen af De Forenede Nationers sikkerhedsresolution 1373/2001 om indefrysning af midler og resolution 1390/2002 om sanktionsordningen for Taliban.

Kommissionen minder endvidere om, at den stringent holder sig til Sikkerhedsrådets bestemmelser med hensyn til den liste, der er udarbejdet under resolution 1267/1999 og resolution 1333/2000, og som henviser til enkeltpersoner og organisationer, der tilhører eller er tilknyttet Taliban og Al-Qaeda, også i Somalia.

Til trods for den vanskelige situation i Somalia har Kommissionen hele tiden været til stede i landet, hvor den spiller en central rolle i donorsamfundet. Der er for 2003 afsat 25 mio. EUR alt i alt til humanitær bistand, nødhjælp, rehabilitering og udvikling. Dette vil blive opretholdt i de kommende år med gennemførelsen af en særlig hjælpepakke til Somalia, hvor der er afsat 199 mio. EUR for perioden 2002-2007. Desuden vil Kommissionen fortsætte med at mobilisere midler fra sine egne budgetposter, herunder humanitær bistand gennem Kontoret for Humanitær Bistand.